*Projekts*

Informatīvais ziņojums

 **„Par pedagogu darba samaksas sistēmas pilnveidi”**

Deklarācijā par Valda Dombrovska vadītā Ministru kabineta (turpmāk — MK) iecerēto darbību(turpmāk – Deklarācija)izglītības, zinātnes, jaunatnes un sporta jomā ietverti vairāki uzdevumi, kuru īstenošana saistīta ar izglītības iestādēs strādājošo pedagogu darba kvalitāti un tai atbilstīgu pedagogu darba samaksu. Tādēļ Izglītības un zinātnes ministrija (turpmāk – ministrija) ir sagatavojusi Informatīvo ziņojumu par pedagogu darba samaksas sistēmas pilnveidi (turpmāk – ziņojums). Ziņojumā ir analizēti pedagogu darba samaksas pilnveides jautājumi, izvērtējot paveikto, vēršot uzmanību uz valsts budžeta konsolidācijas ietekmi uz pedagogu atalgojumu un Deklarācijā minētajiem uzdevumiem.

Ziņojumā ir akcentētas problēmas un risinājumi vispārējās izglītības un profesionālās izglītības iestāžu pedagogu darba samaksā, jo tās finansēšanas avots (izņemot daļu pirmsskolas izglītības) ir valsts budžets.

**I. Situācijas raksturojums**

Pedagogu darba samaksas pilnveide vienmēr bijis viens no valsts budžeta plānošanas aktuālajiem jautājumiem. Ziņojumam pievienotajā 1.attēlā uzskatāmi redzamas normatīvajos aktos noteiktās pedagogu (ar 10 gadu darba stāžu) zemākās mēneša darba algas likmes izmaiņas pēdējo desmit gadu laikā.

1.attēls

**Pedagogu (ar 10 gadu darba stāžu) zemākā mēneša darba algas likme**

**no 2000.gada līdz 2011.gadam (latos)**

**(Avots: MK 15.02.2000. noteikumi Nr.73 „Pedagogu darba samaksas noteikumi”; MK 24.08.2004. noteikumi Nr.746 „Pedagogu darba samaksas noteikumi”; MK 28.07.2009. noteikumi Nr.836 „Pedagogu darba samaksas noteikumi”; ar grozījumiem)**

Lai gan no 2000.gada līdz 2005.gadam pedagogu darba samaksa pieauga, ņemot vērā inflāciju, pedagogu ikgadējais darba algas pielikums joprojām nebija adekvāts veicamajam darbam. Lai uzlabotu situāciju un valstī izstrādātu pedagogu darba samaksas paaugstināšanas plānu, 2005.gadā viena no ministrijas darba prioritātēm bija “Pedagogu (izņemot pirmsskolas izglītības pedagogus, kas nav nodarbināti piecgadīgo un sešgadīgo bērnu sagatavošanā skolai) darba samaksas paaugstināšanas programmas 2006.–2010.gadam” (turpmāk – Programma) (apstiprināta ar MK 2005.gada 29.augusta rīkojumu Nr.579), kas paredzēja

**„Nodrošināt nepārtrauktu pedagogu darba samaksas paaugstināšanu ar mērķi to tuvināt Eiropas Savienības valstu vidējiem rādītājiem atbilstoši Centrālās statistikas pārvaldes (CSP) oficiālajā statistikas ziņojumā publicētajam valsts sabiedriskajā sektorā strādājošo iepriekšējā gada vidējās darba samaksas apmēram, reizinot to ar koeficientu”** izstrāde**.**

Īstenojot galveno mērķi, tika domātsarī parjauno speciālistu un augsti kvalificētu speciālistu trūkuma novēršanu izglītības sistēmā, kā arī pedagogu darba slodzes (40 stundas nedēļā) un piemaksu sistēmas sakārtošana atbilstoši Darba likumam.

Atbilstoši Programmā iecerētajam 2010.gadā no valsts budžeta finansēto pedagogu darba vispārējās, profesionālajās un interešu izglītības iestādēs samaksai vajadzēja sasniegt 464 latus par vienu pedagoga mēneša darba algas likmi, kas atbilstu CSP oficiālajā statistikas ziņojumā publicētajam valsts sabiedriskajā sektorā strādājošo iepriekšējā gada vidējās darba samaksas apmēram, reizinot to ar koeficientu 1,2.

Prognozējot pedagogu algu pieaugumu pa gadiem, tika pieņemts, ka vidējās darba samaksas apmērs valsts sabiedriskajā sektorā ik gadu pieaugs par 10%.

Pedagogu darba slodzes un piemaksu sistēmas sakārtošana atbilstoši Darba likumam (40 stundām nedēļā) raisīja plašas diskusijas, jo īpaši tāpēc, ka Latvijas Izglītības un zinātnes darbinieku arodbiedrība (turpmāk – LIZDA) rosināja iekļaut pedagogus valsts sektorā nodarbināto vienotajā darba samaksas sistēmā.

Lai uzklausītu pedagogu viedokli par viņu darba slodzi, ministrija pasūtīja „Pētījumu par pedagogu darba pienākumu iekļaušanu slodzē” (turpmāk – pētījums) ko 2007.gadā veica Baltic Institute of Social Sciences. Pētījums apliecināja, ka pedagogiem – atšķirībā no citu profesiju pārstāvjiem – darba diena ir ļoti daudzveidīga un nav izsakāma tikai mācību priekšmeta kontaktstundās. Mācību stundu vadīšanai ir jāsagatavojas, jāveic individuālais darbs ar skolēniem, jālabo skolēnu rakstu darbi u.c.. Iepazīstoties ar pētījuma rezultātiem, secinājām, ka nepieciešams papildu finansējums papildu pienākumu apmaksai vismaz desmit stundām par vienu mēneša darba algas likmi.

 Ministrija sadarbībā ar sociālajiem partneriem uzskatīja par lietderīgu izvērtēt un aktualizēt ar MK 2005.gada 29.augusta rīkojumu Nr.579 apstiprināto Programmu, iekļaujot to jaunādokumentā, kurā paredzēts pedagogu darba samaksas pieaugums līdz 2014.gadam, tādejādi saskaņojot veicamos uzdevumus atbilstoši 2006. un 2007.gadā pieņemtajiem izglītības politikas dokumentiem un normatīvajiem aktiem.

Tika sagatavots „Pedagogu darba samaksas paaugstināšanas programmas 2007.–2014.gadam” projekts (turpmāk – projekts 2007.-2014.gadam).

 Ņemot vērā, ka ar MK 2006.gada 27.septembra rīkojumu Nr.742 apstiprinātajās „Izglītības attīstības pamatnostādnēs 2007.–2013.gadam” bija paredzēts individuāls atbalsts izglītojamajiem, projektā 2007.-2014.gadam tika plānots no 2007.gada 1.septembra vispārējās pamatizglītības un vispārējās vidējās izglītības, kā arī profesionālās pamatizglītības un profesionālās vidējās izglītības pedagogiem apmaksāt 2 stundas uz vienu likmi individuālajam darbam ar izglītojamiem, kuriem ir mācību grūtības, kā arī tiem, kuri gatavojas dažādām mācību olimpiādēm un konkursiem, zinātniski pētnieciskajam darbam u.c., noteikt piemaksu par skolēnu rakstu darbu labošanu ne tikai valodu un matemātikas, bet arī vēstures un dabaszinību cikla mācību priekšmetos, kā arī veikt piemaksas pedagogiem, kuri strādā ar bērniem ar speciālām vajadzībām, kas integrēti vispārējās izglītības programmās.

Galvenajos uzdevumos projekta 2007. - 2014.gadam rezultātu sasniegšanai tika iekļauti arī turpmākie soļi pedagogu darba samaksas pilnveidē – darba samaksas diferenciācija, ņemot vērā darba stāžu un darba kvalitāti.

MK 2007.gada 15.maijā (Prot. Nr.29 50.§)neakceptēja projektu 2007.–2014.gadam, bet atbalstīja priekšlikumu no 2007.gada 1.septembra vispārējās pamatizglītības un vispārējās vidējās izglītības, kā arī profesionālās izglītības iestāžu pedagogiem nodrošināt samaksu par individuālo darbu ar izglītojamiem divu stundu apmērā uz vienu darba likmi un apmaksāt vienu stundu uz vienu darba likmi par izglītojamo darbu labošanu dabaszinību cikla un vēstures mācību priekšmetu pedagogiem. Saskaņā ar MK 2007.gada 7.augusta noteikumiem Nr.545 „Grozījumi Ministru kabineta 2004.gada 24.augusta noteikumos Nr.746 "[Pedagogu darba samaksas noteikumi](http://www.likumi.lv/doc.php?id=195578)”” tika noteiktas piemaksas pedagogiem, kuri strādā ar bērniem ar speciālām vajadzībām, kas integrēti vispārējās izglītības programmās.

Saskaņā ar Programmu no 2007.gada 1.septembra pedagogu (ar 10 gadu stāžu) zemākā mēneša darba algas likme bija 290 lati.

Programma tika sekmīgi īstenota arī 2008.gadā, kad no 1.septembra pedagogu (ar 10 gadu stāžu) zemākā mēneša darba algas likme pieauga līdz 350 latiem. Ņemot vērā, ka nesamazinājās piešķirtā finansējuma apjoms pedagogu darba samaksai, taču skolēnu skaits samazinājās, izveidojās līdzekļu ekonomija, kuru izmantojot, tika turpināta pedagogu darba slodzes sakārtošana, paredzot no 2008.gada 1.septembra samaksu vispārējās izglītības un profesionālās izglītības mācību priekšmetu pedagogiem divas stundas par likmi par gatavošanos nodarbībām. Ņemot vērā, ka pirmsskolas izglītības iestādēs strādājošo pedagogu darba likme bija 36 stundas nedēļā, viņiem tika paredzēta apmaksa trīs stundas nedēļā par likmi par gatavošanos nodarbībām.

Atbilstoši pedagogu darba samaksas palielinājumam par vienu darba likmi tika paaugstināta arī izglītības iestāžu vadītāju darba alga. Izvērtējot izglītības iestāžu vadītāju vietnieku darba pienākumus un samaksu par vienu darba stundu, kas 2007.gadā bija zemāka nekā pedagogiem, izglītības iestāžu vadītāju vietnieku alga tika paaugstināta vidēji par 152 latiem. Šie izdevumi tika finansēti no līdzekļu ietaupījuma, kas radās, samazinoties izglītojamo skaitam valsts un pašvaldību vispārējās izglītības iestādēs.

Apkopojot iepriekš teikto, secinām, ka no 2008.gada 1.septembra vispārējās pamatizglītības un vidējās izglītības, kā arī profesionālās izglītības pedagogiem (ar 10 gadu stāžu) zemākajai mēneša darba algas likmei (350 latiem) papildus tika maksāts par mācību stundas sagatavošanu (2 stundas), individuālo darbu ar skolēniem (2 stundas), rakstu dabu labošanu (1– 6 stundas atkarībā no mācību priekšmeta), klases audzināšanu (līdz 6 stundām atkarībā no skolēnu skaita klasē vai grupā). Lai sasniegtu Darba likumā noteiktās 40 stundas nedēļā, ministrija bija pietuvinājusi pedagoga slodzi (21 stundu nedēļā) par 4 – 16 stundām (atkarībā no papildu pienākumu skaita).

**Šo mērķtiecīgo pedagogu darba slodzes sakārtošanu pārtrauca 2009.gada valsts budžeta mērķdotācijas pašvaldībām pedagogu darba samaksai samazinājums par 101 miljonu latu.**

Līdz ar finansējuma samazinājumu tika ierobežota pedagogu darba pienākumu ārpus mācību stundu vadīšanas apmaksa, jo lielākā daļā skolu varēja nodrošināt vien samaksu par mācību stundu vadīšanu. Bija ievērojami jāsamazina pedagogu (ar 10 gadu stāžu) zemākā mēneša darba algas likme no 350 latiem uz 255 latiem.

Lai nepieļautu pedagogu darba samaksas samazinājumu līdz minimālajai darba algai un nodrošinātu pedagogiem (ar 10 gadu stāžu) zemāko mēneša darba algas likmi ne mazāku kā 255 latu, tika sagatavoti MK 2009.gada 28.jūlija noteikumi Nr.836 „Pedagogu darba samaksas noteikumi”. Šajos noteikumos tika dota iespēja izglītības iestādes vadītājam pašam noteikt darba samaksas apmēru par rakstu darbu labošanu, konsultācijām un klases audzināšanu esošā finansējuma ietvaros. Pirmsskolas pedagogu darba slodze tika samazināta no 36 līdz 30 stundām nedēļā.

2008./2009.mācību gadā Latvijā vidēji uz katru pedagoga darba likmi (21 stunda nedēļā) bija 6,3 skolēnu (sākot ar 2009.gada 1.septembri uz vienu pedagoga darba likmi (21 stundu nedēļā) tika paredzēts šāds normēto skolēnu skaits: novados – 8 skolēni, republikas pilsētās – 10,2 skolēni)). Vispārējās pamatizglītības un vispārējās vidējās izglītības iestādēs (turpmāk – skolas) ar nelielu skolēnu skaitu (2.attēls), lai arī nodrošināja izglītības pieejamību, izlietoja nesamērīgi daudz gan valsts, gan pašvaldības finansējuma uz vienu skolēnu – pat trīs līdz piecas reizes vairāk nekā valstī vidēji, reizēm pat 10 reizes pārsniedzot viena skolēna izmaksas pilsētā. Skolu administrēšanai un citiem pasākumiem tika tērēts gandrīz 30% no pedagogu darba samaksai paredzētā finansējuma.

Ņemot vērā iepriekš minētās problēmas, ministrija 2008.gadā sāka gatavoties **pārejai uz jaunu pedagogu darba samaksas finansēšanas principu** **„Nauda seko skolēnam”** (turpmāk – finansēšanas princips). Lai sekmīgi ieviestu jauno finansēšanas principu, ministrija aprēķināja, ka vidēji katram skolēnam „jāseko” 787 latiem gadā. Dramatiskais finansējuma samazinājums būtiski izmainīja ministrijas un pašvaldību izglītības pārvalžu izplānoto pedagogu darba samaksas finansēšanas principa maiņu. Nācās atteikties no teritoriālā blīvuma koeficienta tām pašvaldībām, kurās būtu jāsaglabā skolas ar nelielu skolēnu skaitu, jo 2009./2010.mācību gadā skolēnam „sekoja” tikai 646 lati.

Lai veicinātu efektīvu izglītībai piešķirtā finansējuma izlietojumu, skolu tīkla sakārtošanu, rosinātu mācību iestāžu konkurētspēju, kā arī nodrošinātu vienlīdzīgu un caurskatāmu finanšu līdzekļu sadali uz katru skolēnu, neskatoties uz dramatisko finansējuma samazinājumu, tomēr jaunais finansēšanas princips 2009.gadā vispārējā izglītībā (izņemot internātskolas un speciālās internātskolas) tika ieviests.

MK 2009.gada 28.jūlija noteikumos Nr.837 „Kārtība, kādā aprēķina un sadala valsts budžeta mērķdotāciju pašvaldību vispārējās pamatizglītības un vispārējās vidējās izglītības iestāžu pedagogu darba samaksai un valsts sociālās apdrošināšanas obligātajām iemaksām” no 2009.gada 1.septembra uz vienu pedagoga darba likmi (21 stundu nedēļā) tika paredzēts šāds normēto skolēnu skaits: novados – 8 skolēni, republikas pilsētās – 10,2 skolēni.

Lai nodrošinātu izmaksu efektivitāti, veidotu optimālu skolu tīklu un nodrošinātu skolēniem izglītības apguves iespējas jaunajā finansiālajā situācijā, daudzas pašvaldības operatīvi pieņēma lēmumus par skolu tīkla sakārtošanu. 2009.gadā ministrija saskaņoja 58 pašvaldību lēmumus par skolu slēgšanu un 85 lēmumus par skolu reorganizāciju (2.attēls).

Klases vidējais piepildījums 2009./2010.mācību gadā pieauga visās klašu grupās, t.i., vidēji 15,6 skolēni katrā klasē novados un vidēji 22,6 skolēni katrā klasē republikas pilsētās. Tādejādi skolāsbija par 1094 klašu komplektiem mazāk.

Tajās pašvaldībās, kur skolu tīkls tika sakārtots, pedagogu vidējā darba samaksa lielajās skolās 2010./2011.mācību gadā sasniedza pat 360 latus par vienu darba likmi mēnesī, tātad – pat pārsniedza 2008.gadā noteikto zemāko darba samaksu par vienu darba likmi, taču skolām ar nelielu skolēnu skaitu saskaņā ar ministrijas rīcībā esošo informāciju pašvaldības sniedza atbalstu no sava budžeta, lai nodrošinātu pedagogiem 255 latus par vienu mēneša darba algas likmi mēnesī pirms nodokļu nomaksas.

2.attēls

**Skolu sadalījums pēc skolēnu skaita**

**laika periodā no 2007./2008. – 2010./2011.mācību gadam**

**(Avots: Ministrijas dati)**

2009.gadā ar mērķi efektivizēt resursu izmantošanu, veicināt izglītības kvalitāti un atbilstību darba tirgum, sadarbībā ar plānošanas reģioniem, nozaru asociācijām, darba devējiem, izglītības iestādēm, pašvaldībām tika sākta profesionālās izglītības sistēmas sakārtošana. Tika slēgtas un reorganizētas deviņas profesionālās izglītības iestādes, tādejādi samazinot par 83 pedagogu likmēm kopējo pedagogu darba likmju skaitu un integrējot daļu izglītojamo esošajās grupās.

**II. Deklarācijas izpilde un priekšlikumi situācijas uzlabošanai**

Ziņojuma I. nodaļā minētās Programmas izstrāde sekmēja ministrijas un sociālo partneru sadarbību. Visu jautājumu kopīga izvērtēšana ir kļuvusi par nepieciešamību un atbalstu sarežģītu jautājumu risināšanā. Ministrijā ir izveidota darba grupa, kuras sastāvā ir LIZDA un Latvijas izglītības vadītāju asociācijas (turpmāk – LIVA), kā arī Vides aizsardzības un reģionālās attīstības ministrijas, Latvijas Pašvaldību savienības, pašvaldību un izglītības iestāžu pārstāvji, lai pastāvīgi izvērtētu iespējas pilnveidot pedagogu darba samaksas sistēmu.

Viens no darba grupas aktuālajiem jautājumiem ir pedagogu darba samaksas finansēšanas principa „Nauda seko skolēnam” pilnveide. Darba grupa ir iepazinusies ar situāciju gan republikas pilsētās, gan novados, kā arī analizējusi situāciju dažādās vispārējās izglītības iestādēs.

Kopumā pedagogu darba samaksas finansēšanas princips tiek vērtēts pozitīvi, taču ministrija, pašvaldību un izglītības iestāžu vadītāji norāda, ka finansējuma apjoms ir nepietiekams, lai nodrošinātu pedagogiem konkurētspējīgu atalgojumu, vienlaikus izpildot arī Deklarācijā noteiktos uzdevumus.

2010.gada 1.janvārī stājās spēkā MK 2009.gada 22.decembra noteikumi Nr.1616 „Kārtība, kādā aprēķina un sadala valsts budžeta mērķdotāciju pašvaldību un privātajām izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un pašvaldību vispārējās pamatizglītības un vispārējās vidējās izglītības iestāžu pedagogu darba samaksai”. Kopš 2010.gada 1.janvāra ministrija ieguldījusi finanšu līdzekļus, kas iegūti, samazinoties skolēnu skaitam, **lai pilnveidotu pedagogu darba samaksas sistēmu un nodrošinātu Deklarācijas izpildi** turpmāk minētajās jomās.

**1.Tiek nodrošināta izglītības pieejamības administratīvajās teritorijās, kurās skolēnu blīvums ir zems.** (Deklarācijas 7.3.apakšpunkts).

Pedagogu darba samaksas principa „Nauda seko skolēnam” ieviešana rosināja pašvaldības sakārtot skolu tīklu, palielināt skolēnu skaitu klasēs, taču pašvaldībās ar zemu iedzīvotāju blīvumu, nepieciešams valsts atbalsts. Lai nodrošinātu optimālu mācību procesu, ikvienā skolā būtu nepieciešami vismaz 120 skolēni. Taču Latvijā 2010./2011.mācību gadā vēl joprojām bija 291 skola (35% no kopējā skolu skaita), kurā skolēnu skaits nepārsniedz simtu. Skolēnu skaitu šajās skolās nosaka iedzīvotāju teritoriālais blīvums.

Lai veicinātu novadu pamatskolu, īpaši sākumskolu, saglabāšanu **pēc iespējas tuvāk bērna dzīvesvietai** (Deklarācijas 7.3.apakšpunkts), no 2010.gada 1.septembra papildu finansējums ir nodrošināts tām pašvaldībām, kurās skolēnu blīvums ir 0,5 uz km² vai mazāks, piemērojot skolēnu skaitam koeficientu 1,3.

Ministrija uzskata, ka ir nepieciešams pilnveidot blīvuma koeficientu, piešķirot to lielākam administratīvo teritoriju skaitam.

**2. Skolas ir ieviesušas inovatīvas izglītības programmas sava novada attīstības vajadzībām** (Deklarācijas 7.3. un 7.4.apakšpunkts).

Pedagogi ir gatavi ieguldīt papildu darbu, lai arī skolu ar nelielu skolēnu skaitu piedāvājums kļūtu daudzveidīgs un konkurētspējīgs, tādēļ šo skolu atbalstam ir nepieciešams papildu finansējums.2010./2011.mācību gadā 40 skolās skolēni apguva programmas, kurās padziļināti mācījās mūziku, svešvalodas, lietišķo mākslu u.c. Aptuveni 10% no tām papildu koeficients palīdzēja saglabāt izglītības iestādi novadā.

**3. Veiksmīgi tiek īstenota iekļaujošā izglītība, kuras galvenais uzdevums ir veicināt un sekmēt ikviena skolēna prasmēm, spējām un vajadzībām atbilstošas izglītības apguves iespējas.** (Deklarācijas 7.7.apakšpunkts).

Ļoti svarīga ir pedagogu spēja diferencēti strādāt ar atšķirīgu spēju, vecumu un sagatavotības bērniem vienā klasē, īstenojot iekļaujošo izglītību.Skolas aizvien lielāku uzmanību pievērš dažādu speciālo izglītības programmu licencēšanai, lai skolēnus ar īpašām vajadzībām varētu integrēt vispārējās izglītības iestādēs. Šo programmu īstenošanai no 2010.gada 1.septembra ir palielināts koeficients finansējuma aprēķināšanai uz skolēnu skaita samazināšanās rēķina.

**4. Tiek turpināts darbs, lai nodrošinātu skolu telpu racionālu izmantošanu vispārējās un profesionālās izglītības mērķiem** (Deklarācijas 7.2.apakšpunkts).

Profesionālajā izglītībā2010.gadā tika uzsāktas sarunas par to izglītības iestāžu, kurās ir neliels audzēkņu skaits, nodošanu pašvaldībām, lai tās iekļautu pašvaldību skolu tīklā, tādejādi nodrošinot skolu telpu racionālu izmantošanu.

**5. Ministrija neprognozē līdzekļu ekonomiju pedagogu darba samaksas sistēmas pilnveidei turpmākajos gados.**

 Kā redzams 3.attēlā, skolēnu skaita samazināšanās iepriekšējos mācību gados bijusi ievērojama. 2010./2011.mācību gadā vispārizglītojošās dienas izglītības programmās mācījās 216 307 skolēni (no tiem 8435 speciālajās skolās un klasēs). Tas bija par 9727 skolēniem mazāk nekā 2009./2010.mācību gadā. Turpmākajos 3 mācību gados atbilstoši Centrālās statistikas pārvaldes publicētajai informācijai par iedzīvotāju vecuma struktūru gada sākumā (IS06) varam prognozēt, ka kopējais skolēnu skaits samazināsies ļoti nedaudz, tādēļ nevaram plānot līdzekļu ekonomiju pedagogu darba samaksas sistēmas pilnveidei.

**Jāatzīmē, ka 2010./2011.mācību gadā skolas gaitas sāka 20 273 pirmklasnieku, prognozējams, ka 2011./2012.mācību gadā 1.klases skolēnu skaits palielinās un būs no 20 300 līdz 20 400 bērniem.**

3.attēls

**Izglītojamo skaita izmaiņas vispārizglītojošajās dienas apmācības programmās**

(bez speciālajām skolām un klasēm)

**(Avots: Ministrijas dati)**

Ministrija vērš uzmanību, ka Deklarācijā noteiktais uzdevums **pilnveidot pedagogu darba samaksas sistēmu, ieviešot 40 stundu darba nedēļu un pārejot uz vienotu pedagogu pienākumu izpildes uzskaiti, veidojot vienotu finansēšanas sistēmu visiem pamata un vidējās izglītības veidiem, t.sk. speciālajai un iekļaujošajai izglītībai, kā arī pakāpeniska pedagogu darba samaksas iekļaušana vienotajā valsts sektora atalgojuma sistēmā** (Deklarācijas 7.11.apakšpunkts) **nav iespējama bez papildu finansējuma.**

**Lai izpildītu Deklarācijā izvirzīto uzdevumu par 40 stundu darba nedēļu un pakāpenisku pedagogu darba samaksas iekļaušana vienotajā valsts sektora atalgojuma sistēmā papildus būs nepieciešami aptuveni 60 000 000 latu.**

**6. Lai iekļautu pedagogu darba samaksu vienotajā valsts sektora atalgojuma sistēmā jāizveido pedagogu karjeras sistēma.**

2009.gadā ministrija sāka pedagogu darba kvalitātes vērtēšanas sistēmas (turpmāk – novērtēšana) izveidi Eiropas Savienības Fondu projekta „Pedagogu konkurētspējas veicināšana izglītības sistēmas optimizācijas apstākļos” aktivitātē „Pedagogu profesionālās darbības kvalitātes novērtēšanas sistēmas pakāpeniska ieviešana un pedagogu profesionālās karjeras attīstība” (turpmāk – 3.aktivitāte) sadarbībā ar 65 novadu un pilsētu pašvaldībām un pašvaldību apvienībām, tādējādi nodrošinot pedagogu iesaistīšanos projektā visos 109 novados un 9 republikas pilsētās.

4. attēls

**3. aktivitātē iesaistīto pedagogu skaits**

**laika periodā no 2009.gada novembra līdz 2011.gada maijam**

**(Avots: Ministrijas dati)**

Lai pedagoga karjeras sistēma būtu efektīva un perspektīvā rezultatīva, paaugstinot izglītības kvalitāti, projekta 3.aktivitātē pedagogi, brīvprātīgi iesaistoties pedagogu sistēmas sistēmas aprobācijā, veicina vispārējās, profesionālās, profesionālās ievirzes un interešu izglītības pedagogu, daļēji arī skolas atbalsta personāla, pedagogu profesionālās karjeras attīstību, efektīvu profesionālās pilnveides praksi, kā arī nodrošina nepieciešamās zināšanas, prasmes un pieredzi pedagoga karjeras sistēmas turpmākai ieviešanai.

Novērtēšanas sistēmas pamatprincipus raksturo trīs galvenie elementi - pedagogu profesionālās darbības vērtējums, izglītības kvalitāte un diferencēts atalgojums.

5. attēls

**Pedagogu sadalījums 3. aktivitātē pēc izglītības iestādes tipa**

(procentuāli no kopējā 3.aktivitātē iesaistīto pedagogu skaita)

**(Avots: Ministrijas dati)**

Novērtēšana ir iespēja:

• pedagogam — apkopojot sasniegumus noteiktā laika periodā, veidot pārskatāmu sava darba atspoguļojumu un izvirzīt iespējamos uzdevumus tā turpmākai uzlabošanai;

• izglītības iestādei — veikt pedagogu profesionālo kompetenču pārskatu, tādējādi veicinot pedagogu profesionālās karjeras izaugsmes iespējas;

• valstij — analizēt pedagogu profesionālās kompetences ietekmi uz izglītības kvalitāti.

Iesaistoties 3.aktivitātē, pedagogi četrus mēnešus saņem mērķstipendiju 100 latus mēnesī. Viņi var atkārtoti iesaistīties šajā aktivitātē, taču projekta ietvaros kopējais mērķstipendijas piešķīrums nevar pārsniegt astoņus mēnešus. Uz atbalsta saņemšanu var pretendēt pedagogi, kuriem vispārējās vai profesionālās izglītības iestādē darba slodze ir sešas vai vairāk kontaktstundas nedēļā.

Projekta noslēgumā – 2012. gadā – pedagogi saņems kvalitātes pakāpes ieguvi apliecinošu dokumentu. Līdz tam iegūto kvalitātes pakāpi apliecina ar izglītības iestādes vadītāja rīkojumu.

No projekta īstenošanas uzsākšanas līdz 2011.gada janvārim 3.aktivitātē iesaistīto pedagogu atbalstam no kopējā projekta finansējuma izlietoti 7 705 250 latu.

Šogad turpināsies diskusijas par pedagogu kvalifikācijas pakāpēm un nepieciešamo valsts budžeta finansējumu novērtēšanas ieviešanai.

**7.Ar pedagogu darba samaksas pilnveidi saistīta arī pedagogu sastāva atjaunošana.** (1.tabulu.)

 1.tabula

**7.-12.klašu skolotāju vecuma struktūra Latvijā**

(% no kopējā skolotāju skaita)

|  |  |  |  |  |
| --- | --- | --- | --- | --- |
|  | *< 30 gadi* | *30 – 39 gadi* | *40 – 49 gadi* | *≥ 50 gadi* |
| 2007.gadā | 9,8% | 23,8% | 31,1% | 35,3% |
| 2008.gadā | 9,1% | 23,3% | 31% | 36,6 |
| 2009. gadā | 8,4% | 24% | 33,6% | 34% |
| 2010. gadā | 7,7% | 22% | 33,1% | 37,2% |

**(Avots: Ministrijas dati)**

Lai gan kopumā skolotāju vecuma struktūra pa mācību priekšmetiem neatšķiras no pedagogu vidējās vecuma struktūras, tomēr bažas rada fakts, ka vairāk par 40 % no kopējā mācību priekšmeta pedagogu virs 50 gadiem skaita ir fizikas un ķīmijas skolotāji. **Eksakto mācību priekšmetu skolotāju novecošanās nākamo piecu gadu laikā draud ar iespējamu kvalificētu skolotāju deficītu eksakto mācību priekšmetu pasniegšanā vidējā izglītībā.**

Zemākā pedagogu darba samaksa pedagogiem ar 10 gadu darba stāžu, kas 2011./2012.mācību gadā ir 255 lati, neveicina jaunu pedagogu ienākšanu izglītības sistēmā. Pedagogu darba samaksai plānoto valsts budžeta līdzekļu samazinājums varētu paralizēt eksakto mācību priekšmetu mācīšanu novadu skolās ar nelielu skolēnu skaitu.

**III. Uzdevumi, kas veicami pilnveidojot pedagogu darba samaksas sistēmu**

**Lai turpinātu iesākto pedagogu darba samaksas paaugstināšanu, nodrošinot pedagogiem konkurētspējīgu atalgojumu par viņu ieguldījumu bērnu izglītošanā un valsts labklājības celšanā, nav pieļaujams finansējuma pedagogu darba samaksai samazinājums, jo:**

1)ir izvirzīts valstisks mērķis pilnveidot pedagogu darba samaksas sistēmu, ieviešot 40 stundu darba nedēļu. Lai to sasniegtu, no 2006.gada tika īstenota Programma, kas tika pārtraukta 2009.gadā, vienlaikus samazinot zemāko pedagoga mēneša darba algas likmi pedagogiem ar 10 gadu darba stāžu no 350 latiem līdz 255 latiem. No 2010.gada 1.septembra ir atsākts darbs, lai nākotnē tomēr varētu ieviest 40 stundu darba nedēļu pedagogiem – tika nodrošināta samaksa par pedagogu papildu pienākumiem un atbalstu izglītojamajiem, izlietojot tam līdz 40% no mācību stundu plāna īstenošanai aprēķinātās mērķdotācijas;

2) pedagogu darba samaksas pakāpeniskai paaugstināšanai jākļūst par vienu no pamatnosacījumiem jauno pedagogu ienākšanai izglītības sistēmā;

3) valstij jāturpina pedagogu darbības kvalitātes vērtēšanas sistēmas ieviešana kā pamats pedagogu karjeras attīstībai un pedagogu darba samaksas diferenciācijai. Pretējā gadījumā Eiropas Savienības Fondu un valsts budžeta līdzfinansējuma līdzekļi būs izlietoti neatbilstoši plānotajam par pedagogu darba kvalitātes novērtēšanas sistēmas ieviešanu Latvijā;

4) jāturpina atbalstīt pašvaldības, kuru administratīvajās teritorijās ir mazs skolēnu blīvums, skolēnu skaitam piemērojot papildu koeficientu, lai nodrošinātu izglītības pieejamību laukos;

5) jāatbalsta to pedagogu, kuri piedāvā inovatīvas izglītības programmas, iniciatīva, tādejādi sekmējot skolēnu jaunradi un iesaistoties Latvijas lauku depopulizācijas novēršanā.

Izglītības un zinātnes ministrs R.Broks

Vizē:

Valsts sekretārs M.Gruškevics

06.09.2011.

3 213

A.Āboliņa

67047930, anita.abolina @izm.gov.lv

S.Batare

67047909, svetlana.batare@izm.gov.lv

A.Koleda

67047841, alise.koleda@izm.gov.lv